แบงก์กรุงไทยชูไมโครไฟแนนซ์
ทำมา1ปีประสบความสำเร็จ ลูกค้าตลาดสดชอบดอกตํ่า
23 ธ.ค. 2554

ทำมา1ปีประสบความสำเร็จ ลูกค้าตลาดสดชอบดอกตํ่า
“กรุงไทย” ลุยเงียบตลาดไมโครไฟแนนซ์ 1 ปี เจาะกลุ่มแม่ค้าให้กู้รายละไม่เกิน 2 แสนบาท ดอกเบี้ยถูกกว่านอกระบบ 
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ธนาคารได้เริ่มทดลองทำธุรกิจไมโครไฟแนนซ์มาแล้ว 1 ปี เพื่อให้บริการลูกค้ารายย่อยกลุ่มค้าขาย วงเงินกู้รายละไม่เกิน 2 แสนบาท เป็นสินเชื่อไม่มีหลักทรัพย์ค้ำประกัน คิดดอกเบี้ยเงินกู้ลูกค้ารายย่อยชั้นดี (เอ็มอาร์อาร์) บวกไม่เกิน 8.4% หรือประมาณ 16.4% ถูกกว่าการกู้นอกระบบ มีวัตถุประสงค์ให้พ่อค้าแม่ค้าหันมากู้ในระบบและเข้าถึงแหล่งเงินทุน โดยปี 2555 จะรุกธุรกิจนี้ให้มากขึ้น จากปีนี้ทำไปแล้ว 20 พื้นที่
นายอภิศักดิ์ กล่าวว่า รูปแบบการให้บริการ ได้ใช้ช่องทางผ่านตัวแทนชุมชน คนในพื้นที่ และเจ้าของตลาด ทำหน้าที่หาลูกค้าให้กับธนาคาร และได้ว่าจ้างบุคคลภายนอกเก็บหนี้ โดยส่งเรื่องผ่านมายังสาขาของธนาคาร ทำให้ไม่ต้องใช้เจ้าหน้าที่ของธนาคารในการลงพื้นที่หาลูกค้า ข้อดีคือคนในพื้นที่จะรู้บุคลิกระหว่างกัน เช่น เจ้าของตลาดก็จะรู้ประวัติผู้ค้า เป็นการช่วยกันคัดกรองก่อนมาถึงธนาคาร
“1 ปีที่ผ่านมาถือว่าธนาคารทำสำเร็จ แทบไม่มีหนี้เสีย เอ็นพีแอลไม่ถึง 1% เราอยากขยายทั่วประเทศ ครั้งนี้ทำให้เราพบว่าคนทำมาค้าขายจริงๆ เขามีวินัยที่ดี ไม่อย่างนั้นธุรกิจเงินกู้นอกระบบไม่เฟื่องฟูอย่างนี้” นายอภิศักดิ์ กล่าว
กรรมการผู้จัดการใหญ่ ธนาคารกรุงไทย กล่าวว่า ไมโครไฟแนนซ์หากทำแล้วดีก็ได้ช่วยเหลือสังคมในทางหนึ่ง การเป็นธนาคารของรัฐถือเป็นหน้าที่ที่ควรทำ แม้กำไรไม่มาก ก็ต้องทำ เพียงแต่ต้องไม่ให้เป็นการกุศล เพราะธนาคารต้องดูแลผู้ถือหุ้นด้วย
นายอภิศักดิ์ กล่าวอีกว่า ปีหน้าธนาคารจะใช้เครือข่ายสาขาผลักดันธุรกิจเอสเอ็มอี ด้วยการตั้งมุมธุรกิจเอสเอ็มอีในสาขา โดยจะเริ่ม 100-200 สาขา ทั้งใน กทม.และต่างจังหวัด จากเดิมลูกค้าเอสเอ็มอีต้องไปที่ศูนย์ธุรกิจที่มีประมาณ 60 แห่ง แต่การใช้ช่องทางผ่านสาขาลูกค้าจะสะดวกสบายมากขึ้น 
อย่างไรก็ดี การมีช่องทางสาขาในต่างจังหวัดมากกว่าธนาคารอื่น จะช่วยขยายธุรกิจเอสเอ็มอีตามแผนของธนาคารได้